Wat is normaal? - WelstandWelstand
Tuis / Algemeen / Wat is normaal?
Na die Eerste Wêreldoorlog het Warren G Harding in sy veldtog vir staatspresident, 'n beroep gedoen op Amerikaanse burgers om terug te keer na die normale, soos die lewe was voor die oorlog, 'n heropbou en herstel, na bestendigheid en ewewigtige kalmte, en nie na die ondermyning in die politiek nie maar eerder die instandhouding daarvan.
Ons leef in 'n samelewing waar ons elke oomblik op ons hoede moet wees, selfs in ons huise agter hoë mure, waar ons gebombardeer word met slegte nuus, waar ons jaag van een verpligting na 'n ander en so beheer word deur selfone en digitale media dat ons al vergeet het – of nie tyd maak – vir die normale nie.
Wat het geword van normaal en hoe bring ons ewewig of die normale weer terug in ons lewe?
Ruim tyd in om doelbewus normaal en stresvry te leef. Maak dit 'n tyd wat die hele gesin koester en na uitsien, 'n tyd waarin selfone, TV's en rekenaars afgeskakel word, waar gesinslede mekaar werklik kan leer ken en bande gesmee word.
Vermy media en negatiewe gesprekke wat handel oor onlus, protes, rassisme, politieke geweld, misdaad en polarisasie.
Kweek 'n natuurbewustheid aan. Sit buite in jou tuin of op jou balkon of by 'n oop venster en luister doelbewus na geluide uit die natuur, na voëls, die wind of net die stilte. Kyk na die plantegroei en tel hoeveel verskillende skakerings groen jy sien. Kyk na die wolke, na die vorm van die bome, na die veranderende lig, na die sonsondergang. Soek iets moois uit jou omgewing, al is dit 'n goggatjie en fokus op die wonder van die skepping daarvan.
Speel met en liefkoos doelbewus jou troeteldier; hy geniet jou teenwoordigheid en het jou onvoorwaardelik lief – wat normaal is.
Ruim tyd in om biblioteek toe te gaan en neem jou kind saam. Kies 'n fisiese boek(e) en geskikte boeke vir jou kinders om te lees of deur te blaai, eerder as Kindle-boeke. Deel van normaal te wees, is om gefassineer te word deur 'n titel en die skutblad te lees. Daar is iets normaal aan gebinde boeke met gedrukte bladsye, asook die reuk van 'n boek. Krul vroegaand op – sonder 'n slimfoon – met 'n lekker leesboek.
Kook saam met jou gesin of vriende en eet saam aan 'n tafel sonder 'n TV wat op die agtergrond blêr. Berei ou gunsteling-disse voor, goed wat in later jare vir jou nageslag normaal sal versinnebeeld. Vestig 'n kultuur of tradisie binne jou gesin en behou die ritueel; dit skep 'n veilige hawe en die gevoel van aan 'n familie te behoort.
Luister na musiek, kyk deur jou CD's en luister weer na dié wat 'n lagie stof op het.
Skep weer 'n roetine in jou huis en vir jou huisgesin; roetine verminder stres.
Net soos jou werk, gesondheid en verhoudinge vir jou prioriteite is, net so is dit belangrik dat jy tyd inruim vir jouself. Neem 30 minute net vir jouself waarin jy niks doen nie, of waarin jy net stil word en jou besig hou met geestelike groei. Herstel jou geestelike band met jou Skepper – jou verhoudings en beroep sal ook baat daarby.